Diari Oficial de la Generalitat Valenciana


Sumari del DOGV 3815, del 16-08-2000 (2000/6679)

ORDRE de 31 de juliol de 2000, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3815

Data del DOGV
:   16-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6679


Data del document
:   31-07-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * jove
    * ajuda pública
    * ajuda a les empreses
    * empresa
    * suport econòmic

ORDRE de 31 de juliol de 2000, de la Conselleria de Benestar Social, per la qual es convoca concurs públic per a la concessió d'ajudes per a la posada en marxa i per a l'equipament d'empreses creades per jóvens. [2000/S6679]
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat, entre altres funcions, la d'afavorir l'autonomia personal i la inserció social de la joventut, tot incidint especialment en l'àmbit laboral.
  
Amb això es pretén propiciar les condicions necessàries perquè els jóvens assolisquen més ràpidament i fàcil el seu desenvolupament i emancipació personal.
  
En el marc d'una política integral de joventut que done una complida resposta a les necessitats reals d'aquest col·lectiu, l'Institut Valencià de la Joventut, presta un especial interés a l'orientació i a l'assessorament destinats a la joventut, i desplega diverses mesures que de cap manera no podrien oblidar els jóvens amb iniciatives empresarials d'autoocupació.
  
Per tant, cal arbitrar mesures que impulsen la creació i l'assentament d'empreses creades per jóvens, mitjançant la concessió d'ajudes que contribuïsquen a incentivar i a consolidar aquestes iniciatives laborals dels jóvens.
  
En virtut d'açò i de conformitat amb les atribucions que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes per a la posada en marxa de projectes empresarials promoguts per jóvens i per a l'equipament d'empreses creades per jóvens, i s'aproven les bases per les quals es regirà, que s'inclouen com a annex I i el model d'instància que figura en l'annex II d'aquesta ordre.
  
Segon
  
L'import global màxim d'aquestes ajudes és:
  
- Ajudes per a la posada en marxa d'empreses: 73.658.265 de pessetes, que s'abonaran a càrrec de la línia de subvenció 407/000/00 del pressupost de l'Institut Valencià de la Joventut per a 2000.
  
- Ajudes per a l'equipament d'empreses: 69.281.907 de pessetes, que s'abonaran a càrrec de la línia de subvenció 701/000/00 del pressupost de l'Institut Valencià de la Joventut per a 2000.
  
Disposicions finals
  
Primera
  
Es faculta el director general de l'Institut Valencià de la Joventut per a dictar totes les instruccions i totes les resolucions que calguen per al desplegament i l'execució del que preveu aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, s'hi podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 31 de juliol de 2000
  
El conseller de Benestar Social
  
RAFAEL BLASCO CASTANY
  
Annex I
  
Bases de la convocatòria
  
Primera. Objecte de les ajudes
  
L'objecte d'aquestes ajudes és el finançament parcial de la posada en marxa i de l'equipament d'empreses promogudes per jóvens, que complisquen els requisits que preveu la base cinquena de la present ordre.
  
Segona. Actuacions subvencionables
  
Seran subvencionables, a través del programa d'ajudes que aquesta ordre convoca, les despeses necessàries per a la posada en marxa de projectes empresarials i les despeses d'inversió per a equipament de les empreses creades per jóvens.
  
1. Despeses per a la posada en marxa de projectes empresarials.
  
En el marc de les ajudes que es convoquen, s'entendran com a despeses per a la posada en marxa les que calen per a poder posar en funcionament un negoci, tant pel que fa a constitució de formes jurídiques, permisos administratius, registre de marques i patents, drets de traspàs de negocis, com pel que fa a llicència d'obertura de local (incloent-hi el cost del possible projecte exigit per a obtindre la dita llicència d'obertura) o la publicitat de llançament.
  
Les despeses de constitució inclouen, si s'escau, el cost de certificat negatiu del nom de la societat per part del corresponent registre mercantil, els honoraris de notari, els impostos sobre operacions societàries, els honoraris del registre corresponent i altres despeses inherents.
  
2. Despeses d'inversió per a equipament de les empreses.
  
Es consideraran despeses d'inversió en equip les despeses necessàries per a poder posar l'empresa o l'activitat en plena producció. Principalment, són despeses considerades com a actiu fix de caràcter material, com ara la compra d'una nau o local, la compra d'un terreny, l'adequació i reforma d'un local, el mobiliari, els equips d'oficina i informàtics, la maquinària, les instal·lacions de llum, d'aigua, de telèfon, els estris i ferramentes, etc.
  
Tercera. Exclusions
  
Queden expressament exclosos d'aquestes ajudes els conceptes següents:
  
a) L'impost sobre el valor afegit (IVA) satisfet per l'adquisició de béns o de serveis.
  
b) Les despeses en consultories o en qualsevol mena d'assessorament per part de professionals independents, com ara advocats, economistes, etc.
  
c) Les despeses originades per depòsits o fiances de qualsevol mena (fiances en metàl·lic per la celebració de contractes de lloguers, avals, etc.).
  
d) Les partides d'actiu circulants o els dèficits d'explotació. Aquestes partides es refereixen a despeses corrents (mensuals, bimensuals, semestrals, etc.) en les quals s'incorre a partir del moment en què el negoci entre en funcionament i que no comporten l'adquisició de béns d'equip durador, com ara la compra de matèries primeres i mercaderies, els salaris, el pagament d'impostos estatals periòdics, els lloguers, les quotes de consum en telecomunicacions, etc.
  
Quarta. Quantia de l'ajuda
  
Les ajudes podran abastar com a màxim el 30% de la inversió total, i en cap cas l'ajuda per a la posada en marxa d'empreses promogudes per jóvens o per a equipament, o la suma d'ambdues, no podrà superar els 3.000.000 de pessetes, tot tenint en compte el crèdit disponible que, en cas de ser insuficient, es podrà prorratejar entre tots els beneficiaris de les ajudes.
  
Cinquena. Beneficiaris
  
1. Podran sol·licitar aquestes ajudes les societats mercantils i assimilades, els empresaris individuals, o les persones físiques o jurídiques que formen part d'una societat civil o d'una comunitat de béns que complisquen els requisits següents:
  
a) Estar promogudes per jóvens, de manera que almenys la meitat dels promotors del projecte per al qual es sol·licite el finançament no supere l'edat de 30 anys en la data de constitució de l'empresa i que, així mateix, posseïsca almenys el 50% del capital.
  
b) Estar domiciliades i exercir les seues principals activitats en l'àmbit territorial de la Comunitat Valenciana.
  
c) Estar constituïdes entre el 29 de gener de 1999 i el 31 de desembre de 1999, ambdós inclosos, siga com a empresari individual, societat civil o comunitat de béns, siga com a societat mercantil o assimilada. A aquest efecte, s'entendrà com a data de constitució:
  
- En el cas d'empresari individual, comunitats de béns o societats civils, la que figure en el document d'alta en l'impost d'activitats econòmiques.
  
- En el cas de societats mercantils o assimilades, la d'inscripció de l'escriptura de constitució en el registre corresponent.
  
2. No podran ser beneficiàries de les ajudes regulades en aquesta ordre les empreses dels sectors regits per una normativa comunitària especial, enumerats en l'apartat 3.3 de les Directrius comunitàries sobre ajudes d'Estat a les PIME (Diario Oficial de las Comunidades Europeas C 213 del 23.7.1996), que en l'actualitat són els sectors de la siderúrgia, la indústria del carbó, la construcció naval, les fibres sintètiques, la indústria automobilística, la pesca, l'agricultura i els transportes.
  
Sisena. Sol·licituds i termini
  
1. La sol·licitud s'emplenarà en el model que figura en l'annex II. El model normalitzat de sol·licitud estarà també a disposició de qui el sol·licite a les seus de l'IVAJ d'Alacant (plaça de Sant Cristòfol, 8 i 10, baixos, 03567), de Castelló (carrer dels Orfebres Santalínea, 2, 12266) i de València (carrer de l'Hospital, 11, València, 46452), o bé s'hi podrà accedir a través de la pàgina web de l'IVAJ, adreça: www.gva.es/ivaj.
  
2. La sol·licitud, firmada pel representant de l'empresa, haurà de dur, adjunta, la documentació següent:
  
A) Documentació que han de presentar totes les entitats sol·licitants:
  
- Memòria explicativa de l'activitat empresarial (pla d'empresa) amb explicació de l'organització, mix de màrqueting, i de recursos humans i tècnics de l'entitat sol·licitant.
  
- Pla financer del llançament de l'empresa en què estiguen reflectides les despeses per inversió en actius fixes i les despeses mensuals, i també pressupost d'explotació (de despeses i d'ingressos) i pla de recuperació de la inversió.
  
- Declaració d'altres subvencions sol·licitades i/o concedides.
  
- DNI dels promotors i del representant legal de l'empresa.
  
- Contractes dels treballadors de l'empresa, si n'hi havia.
  
- Certificat de minusvalidesa expedit per l'organisme oficial competent, d'acord amb el que preveu la normativa vigent, en el cas que existisquen contractes de jóvens amb minusvalidesa física, psíquica o sensorial.
  
- Factures reglamentàries segons la normativa vigent, o justificants de les despeses efectuades, per l'import total del projecte presentat. No s'hi tindran en compte les despeses reflectides en el projecte que no estiguen acreditades documentalment mitjançant les corresponents factures o justificants de despesa.
  
- Contracte d'arrendament amb opció de compra, acompanyat de les factures corresponents, si s'escau.
  
B) Documentació addicional que han de presentar els empresaris individuals:
  
- Alta en l'impost d'activitats econòmiques.
  
C) Documentació addicional que han de presentar les societats civils o les comunitats de béns:
  
- Alta en l'impost d'activitats econòmiques.
  
- Contracte de Comunitat de Béns o Contracte de Societat Civil.
  
- DNI de tots els socis/comuners.
  
- Targeta d'identificació fiscal.
  
- Escriptura de Constitució, i de modificació si s'escau.
  
- Estatuts de l'empresa.
  
- Poder validat del representant de l'empresa o, si s'escau, autorització de la resta de socis/comuners a qui presenta la sol·licitud per a participar en aquesta convocatòria d'ajudes.
  
D) Documentació addicional que han de presentar les societats mercantils i assimilades:
  
- Alta en l'impost d'activitats econòmiques.
  
- Targeta d'identificació fiscal.
  
- Escriptura de constitució de l'empresa i, si s'escau, inscripció en el registre corresponent.
  
- Estatuts vigents registrats en el registre corresponent.
  
- Poder actual del representant de l'empresa inscrit, si s'escau, en el Registre Mercantil o el registre corresponent.
  
- En el cas de societats anònimes, la preceptiva memòria auditada.
  
Tota la documentació sol·licitada en els apartats anteriors que no siga original, haurà de ser confrontada.
  
3. Les sol·licituds podran presentar-se al Registre de l'Institut Valencià de la Joventut (carrer de l'Hospital, 11, València, 46427), al de les unitats territorials d'Alacant (plaça de Sant Cristòfol, 8 i 10, baixos, 03097) i de Castelló (carrer dels Orfebres Santalínea, 2, 12673); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer en sobre obert, per tal que l'exemplar destinat a l'IVAJ, siga datat i segellat abans de ser certificat.
  
4. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 25 de setembre de 2000, ambdós inclosos. L'incompliment d'aquest termini determinarà automàticament la no admissió de la sol·licitud.
  
Setena. Tramitació
  
1. La instrucció del procediment correspondrà al Servei de Promoció Juvenil de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no hi duu adjunta la documentació que, d'acord amb aquesta ordre, resulte exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en el termini de deu dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, tot indicant-li que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita llei.
  
Huitena. Comissió avaluadora
  
1. Per a l'estudi i valoració de les sol·licituds acollides a aquesta ordre es constituirà una comissió avaluadora formada per cinc persones nomenades pel director general de l'IVAJ d'entre el personal al servei de l'institut.
  
La resolució per la qual es determine la composició nominal de la comissió avaluadora es publicarà en el Diari Oficial de la Generalitat Valenciana.
  
2. La comissió avaluadora ajustarà el seu funcionament a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Per tal de facilitar l'anàlisi de les sol·licituds presentades, la comissió avaluadora podrà demanar als sol·licitants la informació addicional que considere necessària. L'avaluació tecnicoeconòmica de les sol·licituds podrà ser objecte d'assessorament extern.
  
4. La comissió avaluadora elevarà, al director general de l'IVAJ, una proposta de resolució que contindrà una relació dels sol·licitants per als qui es proposa la concessió de subvenció i la seua quantia, i també d'aquells per als qui es proposa la denegació de la subvenció sol·licitada, i haurà d'especificar en les seues conclusions una valoració dels criteris emprats en la distribució, d'acord amb el que preveu la base desena d'aquesta ordre.
  
Novena. Resolució
  
1. El director general de l'IVAJ, a la vista de la proposta de la comissió avaluadora, resoldrà les sol·licituds d'ajudes presentades a l'empara del que disposa aquesta ordre. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució serà de sis mesos comptadors a partir de l'endemà d'aquell en què finalitze el termini de presentació de sol·licituds. Si una vegada transcorregut el dit termini no s'haguera dictat resolució expressa, les sol·licituds presentades es podran entendre desestimades, sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
3. La resolució de la convocatòria es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
Desena. Criteris de valoració
  
El criteri bàsic de concessió serà la viabilitat tècnica, organitzativa, comercial, econòmica i financera del projecte, i s'hi valorarà, a més a més:
  
- La capacitat professional de l'equip promotor.
  
- La quantitat i la qualitat de l'ocupació generada, en funció de la qualificació i la durada dels contractes.
  
- La contractació de jóvens menors de 30 anys amb minusvalidesa física, psíquica o sensorial que tinguen el certificat de minusvalidesa expedit per l'organisme oficial competent, d'acord amb el que preveu la normativa vigent.
  
- La contractació de jóvens menors de 30 anys.
  
- Que l'activitat promoguda siga d'interés social pel fet de prestar serveis que contribuïsquen a la igualtat d'oportunitats, a la millora del medi ambient, a la innovació tecnològica o organitzativa, a l'educació i formació o a la millora de cooperació entre empreses.
  
- Les ajudes o subvencions percebudes per l'empresa.
  
Onzena. Obligacions dels beneficiaris
  
Són obligacions dels beneficiaris:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'Institut Valencià de la Joventut la realització de l'activitat i el compliment dels requisits i condicions que determinen la concessió o el gaudi de l'ajuda, en la manera que determina aquesta ordre.
  
c) Comunicar a l'Institut Valencià de la Joventut l'obtenció de subvencions o ajudes per a la mateixa finalitat, procedents de qualssevol administracions o ens públics.
  
d) Mantindre, durant els dos anys següents a la percepció de la subvenció, aquelles condicions que hagen servit de base per al seu atorgament.
  
e) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
f) De conformitat amb el que estableix l'ordre de 30 de maig de 1996, de la Conselleria d'Economia i Hisenda, quan la quantia de la subvenció siga superior a 300.000 pessetes, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social. Les obligacions i la forma en què s'hauran d'acreditar són les regulades en els articles 7, 8 i 9 del Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 de 21.03.1996).
  
g) Complir totes les obligacions que es preveuen per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Dotzena. Pagament
  
1. El pagament d'aquestes ajudes s'efectuarà en una sola vegada, per a la qual cosa els beneficiaris hauran de presentar la documentació següent:
  
- Quan la quantia de l'ajuda supere en el seu conjunt les 300.000 pessetes, certificats acreditatius que l'empresa es trobava al corrent en les obligacions tributàries i davant de la Seguretat Social, la validesa dels quals s'haurà d'estendre al moment de concessió de l'ajuda, de conformitat amb el que estableix l'ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.1996) i en la forma que preveu el Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 de 21.03.1996).
  
- En el cas de societats civils i comunitats de béns es requerirà, a més del certificat referit a l'entitat, certificat de cada un dels membres integrants de la societat o agrupació, excepte per al certificat de la Hisenda Valenciana, en aquest cas hi haurà prou amb la presentació del de l'entitat.
  
- Fitxa de dades bancàries de l'empresa emplenada per l'entitat bancària en què se sol·licite l'ingrés de les ajudes.
  
2. La presentació de la documentació haurà de realitzar-se en el termini que, a l'efecte, s'establisca en la resolució de concessió de les ajudes.
  
Tretzena. Revocació o disminució de la subvenció
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
2. L'incompliment per part del beneficiari dels requisits i condicions que van donar lloc a l'atorgament de l'ajuda, i també la no presentació de la documentació assenyalada en la base dotzena d'aquesta ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
Catorzena. Reintegrament de les quantitats obtingudes
  
1. L'import de les subvencions regulades en aquestes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desplegarà el beneficiari.
  
En aquest cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat desplegada.
  
2. Així mateix, procedirà el reintegrament de les quantitats percebudes i l'exigència de l'interés de demora a partir del moment del pagament de la subvenció, d'acord amb el procediment instruït a l'efecte, en què es garantirà el dret de l'interessat a l'audiència, en els casos següents:
  
a) Obtindre la subvenció sense reunir-hi les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Quinzena. Acceptació de les bases